[pic] | KUMMISSJONI EWROPEA | Brussel 21.4.2010 KUMM(2010)163 finali KOMUNIKAZZJONI MILL-KUMMISSJONI LILL-KUNSILL, LILL-PARLAMENT EWROPEW, LILL-KUNSILL U LILL-KUMITAT EKONOMIKU U SOĊJALI EWROPEW It-Taxxa u l-IżviluppKooperazzjoni ma' Pajjiżi li qed Jiżviluppaw dwar il-Promozzjoni ta' Governanza Tajba fi Kwistjonijiet tat-Taxxa SEG(2010)426 INTRODUZZJONI Fit-28 ta' April 2009, il-Kummissjoni Ewropea ħarġet Komunikazzjoni dwar il-Promozzjoni ta' Governanza Tajba fi Kwistjonijiet tat-Taxxa[1], biex tippreżenta azzjonijiet konkreti li jistgħu jittieħdu biex issir promozzjoni aħjar tal-prinċipji ta' governanza tajba fil-qasam tat-taxxa (trasparenza, skambju ta' tagħrif u kompetizzjoni ġusta fil-qasam tat-taxxa), it-tnejn li huma fi ħdan l-Unjoni Ewropa u lejn pajjiżi terzi. L-għan ġenerali hu li tittejjeb il-kooperazzjoni tat-taxxa u biex jiġu affaċċjati l-evażjoni u l-iskartar tat-taxxa fuq bażi ġeografika wiesgħa kemm jista' jkun. Dan hu wkoll b'konformità mad-Dikjarazzjonijiet ta' Monterrey[2] u ta' Doha[3] fejn titjiriet kapitali u flussi finanzjarji illeċiti ġew identifikati b'mod espliċitu bħala xkiel kbir għall-mobilizzazzjoni ta' dħul domestiku għall-iżvilupp. Skont kummissjoni tal-Gvern Norveġiż, il-flussi illegali ta' flus mill-pajjiżi li qed jiżviluppaw laħqu total ta' bejn 641 u 979 biljun USD fl-2006, u b'hekk kienu mill-inqas seba' darbiet ogħla mill-assistenza uffiċjali għall-iżvilupp[4]. Fost l-oħrajn dan hu ffaċilitat minn sistemi tat-taxxa vulnerabbli, prattiki tat-taxxa li jagħmlu ħsara u ġurisdizzjonijiet li ma jikkooperawx. L-indirizzar ta' din il-problema jeħtieġ sforzi konġunti kemm mill-pajjiżi li qed jiżviluppaw kif ukoll dawk żviluppati biex jiġu implimentati l-prinċipji ta' governanza tajba fil-qasam tat-taxxa, biex b'hekk itejbu wkoll il-prospetti tat-tkabbir u t-tnaqqis tal-faqar f'pajjiżi li qed jiżviluppaw filwaqt li jissaħħu s-sistemi tat-taxxa fuq livell globali. Fit-18 ta' Mejju 2009, u meta tikkunsidra l-Komunikazzjoni tal-Kummissjoni dwar is-Sostenn lil Pajjiżi li qed Jiżviluppaw biex Ilaħħqu mal-Kriżi[5] il-Kunsill tal-Affarijiet Ġenerali u tar-Relazzjonijiet Esterni stieden lill-Kummissjoni biex tipproponi azzjoni konkreta tal-UE “ dwar djalogu ma', u assistenza lil, pajjiżi li qed jiżviluppaw dwar il-promozzjoni ta' Governanza Tajba fi kwistjonijiet tat-taxxa u sistemi ta' taxxa nazzjonali aktar effettivi biex jintlaħqu l-għanijiet ta' żvilupp ”. Din hi wkoll prijorità ewlenija tal-G8 u tal-G20. Il-Komunikazzjoni għandha l-għan li ttejjeb is-sinerġiji bejn il-politiki u l-iżvilupp tat-taxxa billi tissuġġerixxi metodi li fihom l-UE tkun tista' tassisti pajjiżi li qed jiżviluppaw fil-bini ta' sistemi tat-taxxa u amministrazzjonijiet li jkunu effiċjenti, ġusti u sostenibbli bil-ħsieb li ttejjeb l-implimentazzjoni tar-riżors domestiku f'ambjent internazzjonali li dejjem qed jinbidel. Il-Parlament Ewropew esprima appoġġ qawwi f'dan ir-rigward. 1. It-tisħiħ ta' governanza tajba fi kwistjonijiet tat-taxxa f'pajjiżi li qed jiżviluppaw F'ħafna pajjiżi li qed jiżviluppaw, l-għoti sostenibbli ta' servizzi pubbliċi li huwa meħtieġ biex jinkisbu u jinżammu l-Għanijiet ta' Żvilupp tal-Millennju (GħŻM) jeħtieġ żieda fid-dħul domestiku. Il-proporzjon tagħhom bejn it-taxxa u l-PGD tvarja bejn 10% u 20% meta mqabbla mal-proporzjon ta' bejn 25% u 40% tal-pajjiżi żviluppati. Iż-żieda tad-dħul domestiku mhux biss toħloq spazju addizzjonali għas-sostenn tal-infiq relatat mal-GħŻM, iżda tippermetti wkoll li pajjiż jerfa' r-responsabbiltà tal-għażliet ta' politika tiegħu. Kif speċifikat fid-Dikjarazzjoni ta' Doha, l-implimentazzjoni ta' riżorsi finanzjarji domestiċi għall-iżvilupp hija tassew importanti għal sħubija globali, speċjalment għas-sostenn tal-GħŻM. Għall-pajjiżi li qed jiżviluppaw din l-isħubija tfisser sforzi msaħħa biex jiġu mmobilizzati riżorsi domestiċi biex jiġu ffinanzjati prijoritajiet ta' żvilupp filwaqt li donaturi għandhom jirrispettaw l-impenn tagħhom biex jagħtu assistenza prevedibbli u fit-tul biex jinkisbu l-għanijiet tat-tnaqqis tal-faqar kif miftiehma fil-livell internazzjonali. Il-Kummissjoni tassumi din ir-responsabbiltà kondiviża b'mod reċiproku billi tipprovdi sehem miżjud ta' assistenza għall-iżvilupp permezz sostenn għall-baġit, fosthom permezz ta' modalitajiet ta' għajnuna innovattivi bħall-Kuntratti-GħŻM konklużi ma' numru ta' pajjiżi tal-AKP. Barra minn hekk, it-tassazzjoni hi strumentali għall-bini tal-Istat u biex titrawwem iċ-ċittadinanza. Governanza tajba fi kwistjonijiet tat-taxxa ma tistax tiġi esportata jew imposta minn barra. Gvern responsabbli għandu jirrealizza l-ħtiġijiet bażiċi taċ-ċittadini jew jirriskja li jitlef il-leġittimità u l-appoġġ pubbliku. L-UE tirrispetta l-prinċipju tar-responsabbiltà tal-istrateġiji u l-programmi ta’ żvilupp mill-pajjiżi msieħba; Permezz tas-sostenn lil pajjiżi li qed jiżviluppaw f'dan il-qasam, l-UE tirrispetta wkoll il-prinċipji ta' responsabbiltà reċiproka stipulata fid-Dikjarazzjoni ta' Pariġi dwar l-Effikaċja tal-Għajnuna. Governanza aħjar tat-taxxa fil-pajjiżi li qed jiżviluppaw ser iżżid r-rieda taċ-ċittadini tal-UE li jħallsu t-taxxa biex isostnu l-għajnuna għall-iżvilupp. 1.1. Diffikultajiet li sabu l-pajjiżi li qed jiżviluppaw 1.1.1. Fatturi domestiċi Kull meta l-pajjiżi li qed jiżviluppaw jippruvaw iżidu dħul fiskali intern, dawn bosta drabi jiltaqgħu ma' problemi marbuta ma': - L-istruttura u l-kompetittività tal-ekonomija tagħhom (pereżempju, setturi informali kbar, predominanza tal-agrikoltura fuq l-industrija u s-servizzi); - Instabbiltà politika u makroekonomika, prestazzjoni ta' livell baxx tas-servizz pubbliku, kwalità baxxa tal-ġestjoni finanzjarja pubblika, inċidenza ta' korruzzjoni, governanza ta' livell baxx u u livell dgħajjef tal-istat tad-dritt, inklużi ċirkustanzi fejn ikun hemm ħafna riżorsi u partikolarment severi f'pajjiżi li jinsabu f'sitwazzjonijiet fraġli; - Il-karatteristiċi tas-sistema fiskali u l-amministrazzjoni tagħha li jistgħu jispjegaw l-effikaċja u r-reazzjoni limitati tar-riformi tat-taxxa: - bażi fiskali limitata bosta drabi twassal għal distribuzzjoni irregolari tal-piż tat-taxxa bejn il-fatturi ekonomiċi u minn iħallas it-taxxa; - bilanċ bejn tassazzjoni diretta/indiretta li mhux dejjem jista' jirrifletti kif xieraq l-istruttura tal-ekonomija; - rabta dgħajfa bejn il-politika fiskali u l-amministrazzjoni tat-taxxa; - nuqqas ta' kapaċità tal-amministrazzjonijiet tat-taxxa biex ikun hemm operat u superviżjoni tas-sistema fiskali, li tista' tirriżulta f'konformità fiskali batuta u sistema dgħajfa ta' ġbir ta' taxxi. 1.1.2. Fatturi internazzjonali L-integrazzjoni li qed tiżdid tas-swieq internazzjonali u l-globalizzazzjoni ekonomika taffetwa wkoll l-effikaċja tas-sistemi fiskali nazzjonali - L-implimentazzjoni tar-regoli fiskali interni ssir diffiċli f'dinja fejn il-mobbiltà ġeografika tal-kontribwenti fiskali dejjem qed tiżdied, minħabba fil-volum tal-kummerċ u tal-fluss tal-kapital u l-użu ta' teknoloġiji ġodda; - It-tranżizzjoni minn sistemi ta' introjtu li huma dipendenti ħafna fuq l-introjtu tad-dwana għal sistemi li huma usa' u aktar moderni toħloq kwistjonijiet ta' aġġustament; - Il-pajjiżi jistgħu jitħajru biex jinkoraġixxu investimenti diretti barranin permezz inċentivi u derogi fiskali li jiswew wisq li bosta drabi jonqsu milli jattiraw investiment reali u sostenibbli; - L-eżistenza ta' ġuriżdizzjonijiet li ma jikkooperawx u prattiki fiskali li jagħmlu l-ħsara, f'pajjiżi li qed jiżviluppaw u kif ukoll dawk żviluppati, hi detrimentali wkoll lil pajjiżi li qed jiżviluppaw mhux biss billi jkollhom impatt negattiv dwar l-introjti tagħhom iżda wkoll billi jimminaw il-governanza tajba u l-iżvilupp istituzzjonali. 1.2. Sostenn tas-sistemi effettivi, effikaċji, ġusti u sostenibbli tat-taxxa Sistemi effiċjenti u ġusti tat-taxxa huma kruċjali għat-tkabbir, tnaqqis tal-faqar, governanza tajba u bini tal-istat. Huma għandhom it-tendenza li jirriżultaw f'introjti ogħla u aktar stabbli, investimenti aktar sostenibbli, u kompetittività mtejba ta' ekonomiji. Partikolarment, ir-rabta bejn ir-riforma tat-taxxa u t-titjib tal-ambjent tan-negozju hi kritika billi tagħmilha eħfef għan-negozju biex jinvesti, jagħmel kummerċ u joħloq impjiegi. Barra minn hekk, f'pajjiżi li qed isibu diffikultajiet ta' kapaċità, jidher partikolarment importanti li jiġu mfassla sistemi tat-taxxa li huma faċli li jiġu operati b'riżorsi limitati. Għall-fini tal-promozzjoni tad-demokrazija u l-leġittimità tal-Istat, sistemi effiċjenti u ġusti tat-taxxa huma essenzjali wkoll peress li dawk li jħallsu t-taxxa għandhom it-tendenza li jitfgħu r-responsabbiltà fuq il-gvern tagħhom. Huma jgħinu biex jibnu fil-livelli kollha kuntratt soċjali fiskali b'saħħtu bejn iċ-ċittadini u l-gvern tagħhom li jinkoraġixxi konformità tat-taxxa, li jwassal għal titjib fil-governanza demokratika u ekkonomika, introjti ogħla permezz ta' tkabbir ekonomiku ogħla u bażijiet tat-taxxa usa', u jippermetti għall-ġlieda kontra l-evażjoni u skartar tat-taxxa, il-ġlieda kontra l-ħasil tal-flus, il-korruzzjoni u l-iffinanzjar lit-terroriżmu. 1.2.1. Assistenza fir-riformi tat-taxxa u tisħiħ tal-ammistrazzjonijiet tat-taxxa Il-Kummissjoni tirrikonoxxi r-responsabbiltà primarja tal-pajjiżi nnifishom li qed jiżviluppaw biex itejbu s-sistemi u politiki tagħhom ta' introjtu, skont iċ-ċirkustanzi u għażliet ekonomiċi u politiċi tagħhom. Meta jitfasslu s-sistemi tat-taxxa u jissaħħu l-ammistrazzjonijiet tat-taxxa għandhom jiġu indirizzati numru ta' sfidi: - Il-livell xieraq ta', u l-bilanċ bejn it-taxxi diretti u indiretti, l-ambitu tad-distribuzzjoni tal-bażi tat-taxxa u tal-piż tat-taxxa filwaqt li titqies l-istruttura tal-ekonomija, il-potenzjal li jiġu ġġenerati introjti sostenibbli, u l-ħtiġijiet soċjali tal-pajjiż; - L-introduzzjoni tal-ekonomija informali, investimenti produttivi u l-iffaċilitar tal-ġenerazzjoni tal-impjieg, speċjalment f'intrapriżi mikro u żgħar; - L-istabbiliment ta' qafas legali stabbli, sistemi tat-taxxa trasparenti u ammistrazzjonijiet responsabbli tat-taxxa kif ukoll l-iżgurar ta' proċeduri simplifikati u spejjeż baxxi ta' konformità ; - L-għotja lill-ammistrazzjonijiet tat-taxxa tal-mezzi meħtieġa biex jipproċessaw b'mod effettiv it-tagħrif tat-taxxa u biex jiżguraw konformità tat-taxxa għall-parteċipanti ekonomiċi kollha, dawk nazzjonali u internazzjonali wkoll. 1.2.2. Promozzjoni ta' responsabbiltà domestika u ġestjoni finanzjarja pubblika It-tisħiħ tar-responsabbiltà tas-sjieda u dik domestika qed fuq quddiem nett tal-qafas ta' kooperazzjoni tal-iżvilupp tal-UE, minħabba l-enfasi li ntefgħat fuq l-użu tas-sistemi tal-pajjiż fl-għotja tal-għajnuna, inkluż l-użu tas-sostenn tal-baġit. Dan jimplika t-tisħiħ tal-aderenza lil finanzi pubbliċi sodi u trasparenti, inklużi rigward il-flussi ta' introjtu li jirriżultaw minn proġetti ta' riżorsi minerali[6]. Hu importanti li jibqa' jkun hemm promozzjoni ta' trasparenza akbar fit-tħejjija tal-baġit, inklużi s-sussidji provduti permezz l-eżenzjonijiet tat-taxxa, kif ukoll it-trażmissjoni lil parlamenti tar-rapporti dwar l-eżekuzzjoni u l-verifiki tal-baġit. Għandha tingħata aktar attenzjoni biex tissaħħaħ il-kompetenza teknika tal-parlamenti biex jippermettulhom biex jivvalutaw u jagħtu kontribut importanti għall-formulazzjoni u ħarsa ġenerika tal-baġit nazzjonali, inklużi fuq l-introjti domestiċi mill-estrazzjoni tar-riżorsi u kwistjonijiet tat-taxxa. Għandhom jissaħħu l-kapaċitajiet tal-awtoritajiet lokali biex jiġbru t-taxxi u biex ikunu responsabbli lejn iċ-ċittadini rigward l-infiq pubbliku lokali . Parteċipanti mhux tal-Istat bħad-dinja tal-akkademja, korpi konsultattivi, NGOs u midja, kif ukoll minn iħallas it-taxxa, għandhom rwol importanti fil-ħolqien ta' fora pubbliċi għal diskussjonijiet infurmati u fl-iżgurar ta' skrutinju pubbliku tal-governanza tat-taxxa. 1.2.3. Tisħiħ tat-trasparenza u tal-kooperazzjoni fl-ambjent internazzjonali tat-taxxa F'ekonomija li dejjem qed tigglobalizza, hu dejjem aktar diffiċli għal sistemi nazzjonli tat-taxxa biex joperaw b'mod effiċjenti mingħajr kooperazzjoni internazzjonali. Dan jista' jwassal għal tensjonijiet fuq il-kompetenzi tat-taxxa, li jistgħu jiġu solvuti billi jkun hemm ftehim fuq prinċipji internazzjonali. Numru ta' pajjiżi li qed jiżviluppaw jiddikjaraw li l-kapaċità tagħhom li jkun hemm mobilizzazzjoni tad-dħul domestiku hi affetwata minn evażjoni u skartar internazzjonali tat-taxxa , partikolarment minħabba ċaqliq ta' assi u profit biex, u permezz ġurisdizzjonijiet attrajenti u/jew li mhux qed jikkooperaw tat-taxxa . Peress li l-korporazzjonijiet multinazzjonali mhumiex meħtieġa li jikxfu d-dejta finanzjarja tagħhom fuq bażi ta' kull pajjiż, l-intrapriżi jistgħu jippruvaw inaqqsu r-responsabbiltà tagħhom għat-taxxa f'pajjiżi li qed jiżviluppaw, speċjalment permezz ta' prattiki tal-prezzijiet ta’ trasferiment. Il-pajjiżi tal-G20 qablu biex jaħdmu fuq l-applikazzjoni internazzjonali tar-regoli ta' traspareza fi kwistjonijiet finanzjarji u tat-taxxa u ripetutament appellaw lill-istituzzjonijiet li jissettjaw l-istandards biex joħolqu sett singolu ta' standards globali ta' kontabbiltà ta' kwalità għolja. L-UE qed tipprova tistabbilixxi, mal-pajjiżi kollha, u partikolarment mal-pajjiżi sħab tagħha, ftehim dwar il-prinċipji bażiċi ta' kooperazzjoni għal governanza tajba fil-qasam tat-taxxa (trasparenza tas-sistema fiskali, skambju ta' tagħrif, kif ukoll kompetizzjoni ġusta tat-taxxa) li l-Istati Membri tagħha diġa kisbu[7]. Dan għandu jsaħħaħ il-kapaċità tal-Istati Membri tal-UE u tal-pajjiżi sħab tagħhom biex jindirizzaw l-evażjoni u skartar internazzjonali tat-taxxa, billi jibnu fuq inizjattivi internazzjonali kumplimentari. Il-Kummissjoni, gwidata mill-politika tal-UE ta' multilateraliżmu effettiv, tenfasizza l-importanza tal-iżvilupp u tal-konformità sussegwenti mal-prinċipji u standards globali dwar it-trasparenza u l-iskambju ta' tagħrif. Idealment, dan jitlob għal konvenzjonijiet globali b'impenji vinkolanti għal dawk kollha li ffirmaw it-trattat. Għalissa, twettqu xi sforzi biex isir użu effettiv ta' oqsfa ta’ kooperazzjoni reġjonali eżistenti stabbiliti ma', pereżempju, il-pajjiżi Afrikani, tal-Karibew u tal-Paċifiku (AKP), l-Amerika Latina u reġjuni fil-Viċinat Ewropew ħalli l-aħjar prattika fil-governanza tajba tat-taxxa tista' tiġi introdotta u titwessa' fil-livell reġjonali xieraq. Il-Kummissjoni ser issaħħaħ ukoll it-trasparenza billi tressaq Komunikazzjoni dwar Responsabbiltà Soċjali tal-Kumpaniji, fejn se tqis kif tiżviluppa sistema għal kxif mandatorju ta' tagħrif ta' governanza fil-kontabbiltà annwali. Il-pajjiżi li qed jiżviluppaw jeħtieġu li jingħatalhom il-permess biex jieħdu sehem b'mod aktar effettiv fi strutturi u proċessi ta' kooperazzjoni internazzjonali dwar it-taxxa . Dan jista' jippermettilhom li jinnegozjaw ftehimiet rilevanti, inkluż l-iskambju ta' tagħrif dwar it-taxxa, fuq livell multilaterali, reġjonali u/jew bilaterali, kull fejn hu l-aktar xieraq u effettiv. 2. L-użu tal-istrumenti tal-UE biex jipprovdu sostenn msaħħaħ Il-progress fit-tisħiħ tas-sistemi tat-taxxa u biex jiżdidu d-dħul domestiċi fil-pajjiżi li qed jiżviluppaw kien xi ftit żgħir fl-aħħar snin. Il-Kummissjoni temmen li l-komunità tad-donaturi tista' tagħmel aktar u tagħmel użu aħjar tal-fondi u strumenti eżistenti billi tissettja approċċ aktar konsistenti f'dan il-qasam. Il-Kummissjoni tenfasizza l-importanza tal-assistenza, inkluża l-kooperazzjoni teknika, fit-tfassil tas-sistemi tat-taxxa tal-pajjiżi li qed jiżviluppaw u l-implimentazzjoni tal-prinċipji ta' governanza tajba fil-qasam tat-taxxa. Eżempju, fl-2009 il-Kummissjoni ħarġet EUR 117 miljun għal attivitajiet attwali u impenjat EUR 49 miljuni addizzjonali fi proġetti ġodda biex issostnu l-ġestjoni finanzjarja pubblika, inklużi l-politika u l-amministrazzjoni tat-taxxa, f'pajjiżi li qed jiżviluppaw[8]. L-Istati Membri tal-UE u donaturi oħra jipprovdu sostenn importanti f'dan il-qasam ukoll. L-approċċ li ġej għandu jgħin biex isaħħaħ is-sostenn mill-UE u l-komunità internazzjonali għas-sistemi tat-taxxa fil-pajjiżi li qed jiżviluppaw. 2.1. Żieda u titjieb tal-effikaċja tas-sostenn tal-UE għas-sistemi tat-taxxa 2.1.1. L-introduzzjoni ta' approċċ aktar komprensiv għall-ġestjoni tat-taxxa u tar-riformi tat-taxxa Il-Kummissjoni, abbażi approċċ komprensiv, filwaqt li tqis speċjalment is-sitwazzjoni ekonomika, l-ekonomija politika u l-ambjent internazzjonali tal-pajjiż, kif ukoll kuntesti ta' governanza usa' u ta' ġestjoni finanzjarjan pubblika, hija tipproponi li l-għodod u strumenti ta' assistenza rilevanti jittjiebu u jsir l-aħjar użu tagħhom fl-oqsfa xierqa: - Il-Fond Ewropew għall-Iżvilupp (FEŻ) għall-Istati Afrikani, tal-Karibew u tal-Paċifiku (AKP): meta jiġu konklużi d-dokumenti ta' strateġija tal-pajjiż u tar-reġjun, se tingħata attenzjoni lill-prinċipji ta' governanza tajba fil-qasam tat-taxxa, bl-użu tal-impenji ta' governanza tal-pajjiżi bħala bażi. Ser ikun hemm iffukar akbar fuq dħul domestiku u prinċipji ta' governanza tajba fi kwistjonijiet tat-taxxa bħala parti mill-impenji u profili ta' governanza tal-pajjiżi. Pajjiżi li huma eliġibbli għall-għajnuna għall-iżvilupp li, wara valutazzjoni bbażata fuq l-elaborazzjoni ta' profil ta' governanza, iwettqu impenji dettaljati (Pjan ta’ Azzjoni ta' Governanza), jistgħu jirċievu allokazzjoni addizzjonali li tiddependi duq il-kwalità tal-impenn tagħhom. Dan se jippermetti għal djalogu msaħħaħ f'dan il-qasam, inkluż il-kuntest ta' reviżjonijiet ta' nofs u tmiem it-terminu, u d-Djalogu Politiku tal-Artikolu 8. B'konformità mal-proposti tal-Komunikazzjoni tal-2009 dwar il-"Promozzjoni ta' Governanza Tajba fi Kwistjonijiet tat-Taxxa", ġew introdotti, disposizzjonijiet importanti relatati ma' governanza fil-qasam tat-taxxa u riformi tat-taxxa, fil-proċess biex jiġi rivedut l-Ftehim ta' Kotonù. - L-Istrument ta’ Kooperazzjoni għall-Iżvilupp (SKŻ) u l-Istrument Ewropew ta’ Politika tal-Viċinat u ta’ Sħubija (SEVS) Se tingħata attenzjoni speċifika biex jiġu integrati b'mod effettiv l-dħul domestiku u l-governanza tajba fi prinċipji ta' kwistjonijiet tat-taxxa fl-ipprogrammar, implimentazzjoni u monitoraġġ ta' pakketti nazzjonali u reġjonali skont il-prijoritajiet tad-Dokumenti Strateġiċi, inklużi fil-kuntest tal-istrutturi tal-linji politiki u djalogi dwar linji politiċi rilevanti stabbiliti mal-pajjiżi sħab. - Sostenn għall-korpi nazzjonali ta' ħarsien ġenerali, parlamenti u Parteċipanti Mhux tal-Istat, biex jipproduċu u jifirxu ħidma ta' kwalità dwar il-frodi tat-taxxa u l-impatti tagħha, biex jiġi żgurat skrutinju pubbliku tal-ġestjoni finanzjarja pubblika, inkluż ir-rendiment tal-governanza tat-taxxa, u biex ikun hemm assistenza fit-tfassil tal-linja politika, fejn ikun xieraq u ekonomikament vijabbli. Dan l-iffokar imsaħħaħ u mwessa' fuq kwistjonijiet tat-taxxa jeħtieġ l-akkwist ta' aktar kompetenzi fuq livell tal-UE u aktar koerenza fl-allokazzjoni u l-użu tar-riżorsi. 2.1.2. Sostenn lil inizjattivi multilaterali u reġjonali Fejn xieraq, għandu jingħata sostenn lil inizjattivi multilaterali u reġjonali dwar il-ġestjoni tat-taxxa u r-riformi tat-taxxa. Il-Kummissjoni tilqa' l-fora reġjonali bħal, il-Forum Afrikan dwar il-Ġestjoni tat-Taxxa u ċ-Ċentru Inter-Amerikan tal-Ammistrazzjonijiet tat-Taxxa, li jimmiraw għall-promozzjoni tat-titjib tal-ammistrazzjonijiet tat-taxxa permezz il-kondiviżjoni ta' esperjenzi, valutazzjoni komparattiva u reviżjoni tal-aħjar prattiki. Il-Kummissjoni se tqis is-sostenn finanzjarju lil dawn l-inizjattivi, fost affarijiet oħra permezz fondi reġjonali intra-AKP. Il-Kummissjoni tqis li għandu jissaħħaħ is-sostenn għal ċentri tekniċi reġjonali tal-Fond Monetarju Internazzjonali (FMI) għall-fornitura skont id-domanda u kooperazzjoni teknika mmirata dwar il-ġestjoni tat-taxxa lill-pajjiżi li qed jiżviluppaw. Barra minn hekk, qed jitqies is-sostenn, ukoll mill-Istati Membri tal-UE, għall-Introjtu tal-FMI għall-Fond Fiduċarju għall-Iżvilupp biex tiġi estiża l-kooperazzjoni teknika dwar l-analiżi tal-ġestjoni tal-introjtu lill-pajjiżi li qed jiżviluppaw. F'ċirkustanzi fejn ikun hemm ħafna riżorsi, il-Kummissjoni, speċjalment permezz tal-FEŻ, u l-Istati Membri għandhom jinfurzaw mill-ġdid is-sostenn lil Inizjattiva għat-Trasparenza tal-Industriji Estrattivi (EITI) li kienet strumentali fit-tisħiħ tal-governanza billi tejbet it-trasparenza u r-responsabbiltà, permezz tal-kxief ta' introjti tal-gvern u pagamenti tal-kumpanija mill-estrazzjoni tar-riżorsi. 2.1.3. Tisħiħ tal-ġestjoni finanzjarja pubblika fil-kuntest tas-sostenn tal-baġit L-arkitettura tal-programmi tas-sostenn tal-baġit tiffaċilità d-djalogu tal-linja politika, il-kejl tar-rendiment u l-iżvilupp tal-kapaċità biex jittjiebu s-sistemi u ġbir tal-introjtu. Il-proċessi u l-għodod żviluppati għall-ġestjoni finanzjarja pubblika (ĠFP) huma rilevanti wkoll għall-mobilizzazzjoni tal-introjtu. Il-qafas tan-Nefqa Pubblika u r-Responsabbiltà Finanzjarja (PEFA), li jinkludi indikaturi dwar l-introjtu, joffri direzzjoni waħda għal dan. Rigward il-pajjiżi tal-AKP, ir-reviżjoni tal-Ftehim ta' Kotonù jarmonizza żvilupp istituzzjonali u sostenn għall-akkwist tal-kapaċità tar-riformi tat-taxxa u governanza tajba fi kwistjonijiet tat-taxxa u joħloq inċentivi biex ikun hemm impenn għar-riformi tal-ġestjoni finanzjarja pubblika, inkluż il-qasam tal-introjtu, biex ikunu eliġibbli għas-sostenn tal-baġit. Fejn hu xieraq l-UE għandha tinkoraġixxi l-gvernijiet sħab biex jiżviluppaw programmi ta' riforma, inklużi f'ċirkustanzi fejn ikun hemm ħafna riżorsi u fil-kuntest tas-sostenn lill-awtoritajiet lokali li jiddikjaraw b'mod ċar l-għanijiet f'termini tar-riformi għall-politika fiskali u għall-ġestjoni tat-taxxa. Programm ta' riforma strutturat se jiffaċilità t-tranżizzjoni minn proġetti frammentati għal approċċ ta' donazzjoni aktar ikkoordinat. 2.1.4. Tisħiħ tal-integrazzjoni reġjonali. L-integrazzjoni reġjonali hi kruċjali għall-pajjiżi li qed jiżviluppaw u hi karatteristika ewlenija fil-kooperazzjoni tal-UE. It-twaqqif tal-unjons tad-dwana u l-adozzjoni tat-Tariffi Esterni Komuni f'bosta oqsma, u l-iffirmar tal-Ftehimiet ta' Sħubija Ekonomika mal-UE ser iġibu benefiċji ekonomiċi sinifikanti għall-pajjiżi sħab, iżda sfidi ġodda wkoll, partikolarment il-ħtieġa li l-bażi tar-riżorsa tiċċaqlaq mit-tariffi komuni esterni lejn tipi oħra ta' tassazzjoni. Organizzazzjonijiet reġjonali adottaw kriterji makroekonomiċi ta' konverġenza inklużi l-għanijiet għall-introjtu tat-taxxa, ħadmu lejn rati armonizzati ta' VAT u kodiċi ta' investiment u provdew gwida dwar kif jissaħħu forom oħra ta' tassazzjoni, kif tiżdid l-effiċjenza tas-servizzi transkonfinali tat-taxxa u kif tindirizza t-trasparenza. Il-Kummissjoni tqis li s-sostenn għandu jissaħħaħ biex jiżdid il-proċess tal-integrazzjoni Reġjonali f'reġjuni sħab, speċjalment permezz programmi indikattivi xierqa implimentati fi sħubija mal-organizzazzjonijiet reġjonali kkonċernati. 2.1.5. Titjieb tal-koordinazzjoni tad-donatur Il-Kummissjoni bi ħsiebha li ttejjeb il-koordinazzjoni tad-donaturi fuq il-livelli tal-UE u dawk internazzjonali. Fuq il-livell tal-UE, il-Kodiċi ta’ Kondotta tal-UE dwar il-Kumplimentarjetà u d-Diviżjoni tax-Xogħol fil-Politika ta' Żvilupp[9] jippreżenta prinċipji ta' gwida dwar id-diviżjoni tax-xogħol. Dawn il-prinċipji, inklużi l-kunċett ta' donatur mexxej u kooperazzjoni delegata/arranġamenti ta' sħubija, għandhom jiġu applikati fil-qasam tat-taxxa. Il-Kummissjoni u l-Istati Membri għandhom jikkoordinaw is-sostenn għall-prijoritajiet tal-gvern, filwaqt li jqisu l-kompetenza speċifika u li jiġi evitat xogħol doppju. Diviżjoni tax-xogħol effettiva fuq il-livell ta' donatur b'mod ġenerali u fost sħab tal-UE tippermetti partikolarment għal assistenza mmirata kif xieraq tal-governanza tat-taxxa filwaqt li tirrispetta b'mod sħiħ il-prinċipju effettivi tal-għajnuna. Kollaborazzjoni mill-qrib mal-Bank Ewropew tal-Investiment (BEI), u koerenza bejn il-prijorità tal-linja politika tal-UE fil-qasam tat-taxxa u interventi rilevanti tal-EBI u tal-Istituzzjonijiet Internazzjonali ta' Finanzjament (IIF) għandhom jiġu żgurati ulterjorment[10]. Fuq livell internazzjonali, koordinazzjoni tad-donatur b'relazzjoni mal-assistenza tat-taxxa għandha tittejjeb ulterjorment speċjalment permezz id-Djalogu Internazzjonali dwar it-Taxxa (DIT), membri li minnhom jinkludu l-Kummissjoni Ewropea, l-FMI, OECD (Organizzazzjoni għall-Kooperazzjoni u l-Iżvilupp Ekonomiċi), in-NU, u l-Bank Dinji. 2.2. Ħidma lejn ambjent internazzjonali trasparenti, kooperattiv u ġust dwar it-taxxa Il-Kummissjoni hi konvinta li l-evażjoni u skartar tat-taxxa ma jistgħux jiġu indirizzati kif xieraq mingħajr kooperazzjoni internazzjonali dwar it-taxxa f'ambjent fejn il-pajjizi li qed jiżviluppaw u dawk żviluppati jistgħu jibbenefikaw minn u jikkontribwixxu lejn inizjattivi internazzjonali. 2.2.1. Tisħiħ tal-parteċipazzjoni tal-pajjiżi li qed jiżviluppaw f'fora internazzjonali rilevanti Hu meħtieġ li jingħata sostenn lil pajjiżi li qed jiżviluppaw fil-ġlieda tagħhom kontra flussi illeċiti li joħorġu u involviment aktar b'saħħtu ta' pajjiżi li qed jiżviluppaw fi djalogi u kooperazzjoni internazzjonali dwar it-taxxa, inkluż fil-proċess tal-issettjar tal-istandards. Standards internazzjonali dwar it-taxxa għal kooperazzjoni għandhom jiġu diskussi wkoll f'forum fejn il-pajjizi li qed jiżviluppaw u dawk żviluppati huma rappreżentati t-tnejn li huma. Minħabba dan, il-Kummissjoni tappoġġa t-titjib tad-djalogu u kooperazzjoni internazzjonali fi kwistjonijiet tat-taxxa, speċjalment permezz parteċipazzjoni usa' tal-pajjiżi li qed jiżviluppaw fil-Fora Globali tal-OECD dwar Trasparenza u Skambju ta' Tagħrif u dwar l-Iżvilupp, rispettivament. Barra minn hekk, il-Kummissjoni tinkoraġixxi kooperazzjoni msaħħa bejn il-Kumitat ta' Assistenza għall-Iżvilup u l-Kumitat tal-Affarijiet Fiskali tal-OECD, il-Kumitat tan-Nazzjonijiet Uniti tal-Esperti dwar Kooperazzjoni Internazzjonali fi Kwistjonijiet tat-Taxxa, id-Djalogu Internazzjonali dwar it-Taxxa, u, bħala pjattaforma informali, il-Patt Fiskali Internazzjonali. Diġa ttieħdu passi konkreti taħt ir-reviżjoni attwali tal-Ftehim ta' Kotonù biex jingħata sostenn lill-pajiżi tal-AKP biex jipparteċipaw fl-istrutturi ta' kooperazzjoni dwar it-taxxa internazzjonali u biex jimplimentaw l-aħjar prattiki fi kwistjonijiet tat-taxxa, inkluż il-prinċipju tat-trasparenza u skambju ta' tagħrif. 2.2.2. Sostenn tal-adozzjoni u l-implimentazzjoni ta’ standards internazzjonali. Iil-Kummissjoni tqis li l-azzjoni tal-UE għandha tiffoka dwar kif pajjiżi li qed jiżviluppaw jiġu inkoraġġuti u mogħtija sostenn biex jadottaw standards internazzjonali fil-qasam tat-taxxa. Rigward prinċipji ta' governanza tajba fi kwistjonijiet tat-taxxa: - Il-Kummissjoni se tfittex ulterjorment l-adozzjoni tagħhom permezz ftehim rilevanti bejn l-UE u s-sħab tagħha b'konformità mal-konklużjonijiet tal-ECOFIN tal-14 ta' Mejju 2008; - Il-Kummissjoni se tipprovdi sostenn għall-adozzjoni u l-implimentazzjoni tagħhom fuq livelli reġjonali u nazzjonali, inkluż permezz kooperazzjoni teknika fejn mitlub, inklużi minn: - Kapaċitajiet ta' tisħiħ biex jiġu konklużi u implimentati Ftehimiet ta’ Skambju ta’ Tagħrif dwar it-Taxxa (FSIT) u, fejn xieraq, Konvenzjonijiet tat-Tassazzjoni Doppja (KTD), inklużi permezz mekkaniżmi multilaterali; - Adozzjoni tal-qafas legali u t-titjieb tal-kapaċità tal-ġestjoni tat-taxxa kif xieraq; - Kondiviżjoni ta' esperjenza f'kooperazzjoni internazzjonali dwar it-taxxa akkwistata permezz strumenti applikabbli bħad-Direttiva dwar it-Taxxa tat-Tfaddil tal-UE, biex tiġi esplorata r-rilevanza u l-flessibbiltà tal-ftehimiet multilaterali u skambju awtomatiku ta' tagħrif għal pajjiżi li qed jiżviluppaw. Il-Kummissjoni se tinkoraġixxi riċerka dwar approċċi innovattivvi għall-implimentazzjoni tal-Linji Gwida tal-OECD għat-Trasferiment tal-Prezzijiet mill-pajjiżi li qed jiżviluppaw, bħal assistenza minn pajjiżi oħra fir-regoli li qed japplikaw, jew verifiki konġunti tat-taxxa mill-amministrazzjonijiet tal-pajjiżi li qed jiżviluppaw. Il-Kummissjoni tqis ukoll li t-tisħiħ tal-kapaċitajiet ta' valutazzjoni fl-ammistrazzjonijiet tat-taxxa tal-pajjiżi sħab hu meħtieġ rigward l-applikazzjoni tal-prinċipju tal-kompetizzjoni ġusta (arm's-length principle). Biex tissaħħaħ it-trasparenza u jiġi faċilitat l-aċċess tad-dejta rilevanti mill-ammistrazzjonijiet tat-taxxa f'pajjiżi li qed jiżviluppaw, hemm interest li dejjem qed jikber fi standard ta' rappurtaġġ għal kull pajjiż (RKP) għal korporazzjonijiet multinazzjonali li joperaw f'pajjiżi li qed jiżviluppaw. Il-Kummissjoni tappoġġa l-konklużjoni f'waqtha tal-ħidma attwali mill-OECD rigward lijna gwida tal-RKP, li wara tiġi msemmija fil-Linji Gwida tal-OECD għall-Intrapriżi Multinazzjonali u fil-Prinċipji tal-OECD tal-Governanza Korporattiva. Barra minn hekk il-Kummissjoni qed tappoġġa lill-ħidma tar-riċerka li qed isir attwalment mill-Bord dwar l-Istandards Internazzjonali tal-Kontabbiltà dwar l-inklużjoni possibbli tal-RKP fi Standards Internazzjonali ta' Rappurtaġġ Finanzjarju għal industrji estrattivi u tinkoraġixxi investigazzjoni ulterjuri f'metodi oħrajn li jistgħu jintużaw biex jgħinu lill-awtoritajiet tal-pajjiżi li qed jiżviluppaw biex jivvalutaw korretament, bi spiża baxxa, l-obbligi tat-taxxa taċ-ċittadini tagħhom li jħallsu t-taxxa. 3. Konklużjonijiet u rakkomandazzjonijiet Il-Kummissjoni tipproponi biex: - Issaħħaħ is-sostenn għall-mobilizzazzjoni tad-dħul domestiku fil-pajjiżi li qed jiżviluppaw, fil-kuntest tal-isforzi usa' biex isaħħaħ il-governanza tajba u l-ġestjoni tal-finanzi pubbliċi f'dawn il-pajjiżi, billi: - Tiżdid l-effikaċja tas-sostenn lill-kapaċitajiet tal-pajjiżi li qed jiżviluppaw biex iżidu d-dħul domestiku b'konformità mal-prinċipji ta' governanza tajba fil-qasam tat-taxxa. Dan ser isir partikolarment permezz approċċ komprensiv fis-sostenn tar-riformi u l-ġestjoni tat-taxxa, sostenn miżjud lill-inizjattiv għall-iżvilupp ta' kapaċità reġjonali u internazzjonali mmexxija skont id-domanda, inklużi l-inizjattivi tal-EITI u tal-FMI, u koordinazzjoni tad-donatur aħjar fuq livelli tal-UE u internazzjonali ; - Isir l-aħjar użu tal-għodod rilevanti ta' djalogu u valutazzjoni, eżempju, kriterji ta' governanza, profili, pjanijiet ta' azzjoni, għall-iżgurar ta' monitoraġġ effettiv tal-kwistjonijiet tad-dħul domestiku u impenji ta' governanza tajba fil-qasam tat-taxxa; - Kwistjonijiet tat-taxxa li jintegraw aħjar meta tiġi vvalutata l-eleġibbiltà tas-sostenn tal-baġit u s-sostenn tar-riformi għall-Ġestjoni Finanzjarja Pubblika; - Issaħħaħ il-kapaċitajiet ta' monitoraġġ fil-pajjiżi li qed jiżviluppaw fil-ġlieda kontra l-flussi finanzjarji illeċiti, inkluż permezz is-sostenn lil parteċipanti li mhux tal-Istat; - Tagħti sostenn lil istituzzjonijiet reġjonali u pajjiżi li qed jieħdu sehem fl-integrazzjoni reġjonali ekonomika u fil-liberalizazzjoni tal-kummerċ, u jsaħħaħ il-kapaċità tagħhom biex itejjbu l-mobilizzazzjoni tal-introjtu tat-taxxa domestika. - Tippromwovi l-prinċipji ta' governanza tajba fi kwistjonijiet tat-taxxa, u tagħti sostenn lil pajjiżi li qed jiżviluppaw biex jiġġieldu l-evażjoni tat-taxxa u prattiki li jagħmlu l-ħsara oħrajn, billi: - Tinkoraġixxi u ssostni kooperazzjoni aktar mill-qrib bejn korpi rilevanti tal-OECD u tan-NU meta jiġu żviluppati standards internazzjonali tal-kooperazzjoni dwar it-taxxa, filwaqt li tqis l-ħtiġijiet u kapaċitajiet speċifiċi tal-pajjiżi li qed jiżviluppaw; - Tinkludi, kif xieraq, referenza speċifika biex issaħħaħ is-sistemi tat-taxxa u l-prinċipji ta' governanza tajba fil-qasam tat-taxxa fil-ftehimiet ta' kooperazzjoni dwar l-iżvilupp ma' pajjiżi terzi; - Tipprovdi kooperazzjoni teknika lil pajjiżi li qed jiżviluppaw li jirrispettaw il-prinċipji ta' governanza tajba fil-qasam tat-taxxa biex tippermettilhom li jikkonkludu u jimplimentaw il-FSIT u, fejn xieraq, il-KTD; - Tagħti sostenn lill-adozzjoni u l-implimentazzjoni tal-Linji Gwida tal-OECD għat-Trasferiment tal-Prezzijiet fil-pajjiżi li qed jiżviluppaw; - Tagħti sostenn lil riċerka attwali dwar rekwiżit ta' rapportaġġ għal kull pajjiż bħala parti ta' standard ta' rappurtaġġ għall-korporazzjonijiet multinazzjonali, speċjalment fl-industrija estrattiva. - [1] COM(2009) 201. [2] Konferenza ta' Monterey dwar il-Finanzjament għall-Iżvilupp, 2002. [3] Konferenza ta' Doha dwar il-Finanzjament għall-Iżvilupp, 2008. [4] Rapport tal-Kummissjoni tal-Gvern Norveġiż “Il-Kenn Fiskali u l-Iżvilupp”, Ġunju 2009. [5] COM(2009) 160, 2.04.2009. [6] L-Inizjattiva dwar il-Materja Prima, COM(2008) 699, 04.11.2008. [7] COM(2009) 160 u 201, u konklużjonijiet tal-ECOFIN tal-14 ta' Mejju 2008. [8] Dawn l-ammonti jkopru l-attivitajiet li ġejjin: politika u ppjanar finanzjarju; sostenn lil ministeri tal-finanzi; tisħiħ finanzjarju u responsabbiltà maniġerjali; ġestjoni tan-nefqa pubblika; titjib tas-sistemi għall-ġestjoni finanzjarja; politika u amministrazzjoni tat-taxxa, abbozzar tal-baġit; relazzjonijiet fiskali intergorvernattivi, verifika pubblika u dejn pubbliku. [9] COM(2007) 72. [10] L-IIF għandhom iwettqu diliċenza wiesgħa biex jevitaw li kwalunkwe fondi tal-UE jintużaw direttament jew permezz intermedjarji fiċ-Ċentri Finanzjarji Offshore, l-hekk imsejħa kenn fiskali jew kwalunkwe ġuriżdizzjoni oħra, bl-iskop li jiġi evitat il-ħlas tat-taxxa lil pajjiżi benefiċjarji u Stati Membri tal-UE jew b'konnessjoni ma' frodi u evażjoni fiskali.